钦定古今图书集成/理学汇编/经籍典/第077卷 > 宋吴沆易璇玑上 > 《初上定位篇》第四
## 钦定古今图书集成/理学汇编/经籍典/第077卷 > 宋吴沆易璇玑上 > 《初上定位篇》第四

《卦》可修德，《象》可制器，初上有阴阳定位，卦之可以修
德者多矣，而孔子特取其九者，举其九也。《象》之可以
制器者亦多矣，而孔子特取其十有三者，举其十有
三也。初、上皆有阴阳定位，而孔子特言其二四三五
者，举其二四三五也。孔子曰：“举一隅不以三隅反，则
不复也。”况举其四，乃不能明其二乎？故以二四同功，
则上之为阴亦可知也；以三五同功，则初之为阳亦
可知也。《系辞》云：“分阴分阳，迭用柔刚，故《易》六位而成
章。”则三极之道互备阴阳，盖昭然矣。若初上而无定
位，则阴阳不得言分，刚柔不得迭用，而所以成章者
乃不过四位而已，何六之有？案：六十四卦，去初上而
得位者凡三，曰《渐》、曰《蹇》、曰《家人》，而《彖》未尝言其位之
当者，必于《既济》一卦，自初及上，六位阴阳，一一皆得，
然后曰“刚柔正而位当”，则意可知矣。孔子论爻之际，
特举二四、三五而不及此者，盖不当用事之地，其功
不足道焉故也。子曰：“其初难知，其上易知”，非谓无阴
阳定位也。谓其祸福未形，特不可预料而知耳。是故
干初谓之潜，过五谓之亢，虽谓之潜，何害为阳？既过
五矣，何位之有？在《需》亦然。盖《需》之为需，饮食宴乐，在
五一爻而已。过五在上，虽不当位，亦其宜也。所谓位
者，盖指九五而言，非谓阴阳之位当与否也。先儒疑
焉，盖畏圣人之过也。若以初爻不言得位失位为疑，
则二爻亦未尝言之，使孔子不举二、四，又将疑乎？故
曰：“卦可修德、象可制器。”初上有阴阳定位，